Direktiva Sveta

z dne 13. februarja 1978

o učinkovitosti generatorjev toplote za ogrevanje prostorov in pripravo tople vode v novih ali obstoječih neindustrijskih stavbah ter o izolaciji distribucijskih omrežij toplote in tople sanitarne vode v novih neindustrijskih stavbah

(78/170/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 103 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je Svet v svoji Resoluciji z dne 17. decembra 1974 o novi strategiji energetske politike za Skupnost [3] sprejel cilj, da se z ukrepi racionalne in gospodarne rabe energije zniža stopnja rasti notranje porabe, ne da bi se s tem ogrozili cilji socialne in gospodarske rasti;

ker je Svet v svoji Resoluciji z dne 17. decembra 1974 o programu ukrepanja Skupnosti za racionalno rabo energije [4] zapisal, da je Komisija v svojih sporočilih Svetu pod naslovom "Racionalna raba energije" sestavila akcijski program Skupnosti na tem področju;

ker je vsak napredek pri racionalni rabi energije splošno koristen za okolje;

ker je sektor, ki zadeva ogrevalne sisteme v stavbah, primeren za take ukrepe;

ker se je priporočilo 76/493/EGS [5] nanašalo na ogrevalne sisteme obstoječih stavb;

ker je treba v primeru novih ogrevalnih sistemov čim prej doseči prihranke energije, kar bo, ko se bodo sistemi montirali, vplivalo na skupno porabo energije;

ker se mora v ta namen sprejeti direktiva, ki bo zagotovila splošen okvir, v katerem bodo države članice skupaj raziskovale metode varčevanja z energijo, namenjene zmanjševanju vpliva težav z dobavo, omenjenih v členu 103(4) Pogodbe;

ker je treba pregledati generatorje toplote za ogrevanje prostorov in pripravo tople sanitarne vode v novih ali obstoječih neindustrijskih stavbah v fazi izdelave ali ob montaži;

ker se mora obvezno zagotoviti toplotna izolacija tako generatorjev kot sistema za distribucijo ogrevalnih medijev v novih neindustrijskih stavbah, če je to ekonomsko upravičeno;

ker mora Komisija prejemati redne informacije o sprejetih izvedbenih ukrepih in podatke o doseženih ali pričakovanih rezultatih;

ker morajo ukrepi, sprejeti za izvajanje te direktive, vključevati ukrepe, sprejete za prilagajanje zakonov držav članic na področjih, ki jih ta direktiva zadeva, ter morajo biti usmerjeni k olajševanju usklajevanja in standardizacije, ki že potekata ali bosta še opravljena na teh področjih, tako na ravni Skupnosti kot na mednarodni ravni,

SPREJEL NASLEDNJO DIREKTIVO:

Člen 1

1. Države članice sprejmejo vse potrebne ukrepe, s katerimi zagotovijo, da vsi novi generatorji toplote za ogrevanje prostorov in/ali pripravo tople vode v novih ali obstoječih neindustrijskih stavbah izpolnjujejo minimalne zahteve za učinkovitost.

V primeru generatorjev, ki lahko uporabljajo različne oblike energije, se morajo minimalne zahteve za učinkovitost nanašati na vsako uporabljeno obliko energije.

Izraz generator toplote pomeni zlasti toplovodne ogrevalne kotle, parne kotle, grelnike zraka, vključno s sestavnimi deli in zlasti s kurilno opremo, primerno tipu uporabljanega fosilnega goriva. Kombinirani generatorji električne energije/toplote, uporabljeni v stavbah, se prav tako štejejo za generatorje toplote; pri teh se zahteve za minimalno učinkovitost nanašajo na celotno proizvodnjo energije.

Električni generatorji toplote z uporovnim segrevanjem in priključki na omrežje daljinskega ogrevanja ne spadajo v ta okvir.

Naprave, za katere tipski preskusi niso izvedljivi, bodo po opravljeni ustrezni tehnični študiji predmet kasnejšega predloga.

2. Države članice zagotovijo, da se izpolnjevanje minimalnih zahtev za učinkovitost zagotovi s pregledom, ki se opravi bodisi v fazi proizvodnje generatorja bodisi ob njegovi montaži.

3. Generatorji toplote, ki so predmet pregleda med proizvodnjo, ne smejo iti v prodajo, če ne izpolnjujejo minimalnih zahtev za učinkovitost; skladnost z ustreznimi predpisi se potrdi s tablico, na kateri se navedejo najmanj naslednji podatki:

- identiteta proizvajalca,

- tip generatorja toplote in leto njegove proizvodnje,

- toplotni učinek v kW za vsako predvideno vrsto energije,

- vrste in lastnosti uporabljene energije ali energij,

- največja temperatura ogrevalnega medija,

- potrdilo o pregledu in organ, ki je pregled opravil,

- poraba vsakega generatorja toplote pri nazivni moči.

Termin "toplotni učinek" se nanaša na največjo moč, ki jo generator toplote zmore zagotavljati kontinuirano.

Če se montira tip generatorja toplote, ki je predmet pregleda med proizvodnjo, se uporabniku posredujejo pisna obratovalna in vzdrževalna navodila, da se mu omogoči doseganje optimalne učinkovitosti. Ta navodila se pregledajo na enak način kot generator in vsebujejo glavne ugotovitve pregleda.

4. V primeru generatorjev toplote, ki so predmet pregleda ob montaži, izgube energije ne smejo presegati ravni, ki jih določijo države članice.

Člen 2

Države članice sprejmejo vse potrebne ukrepe, da postane ekonomsko upravičena izolacija razdelilnega in skladiščnega sistema obvezna v novih neindustrijskih stavbah, tako za ogrevalni medij kot za sanitarno toplo vodo.

Te določbe se uporabljajo tudi za sisteme, priključene na omrežje daljinskega ogrevanja.

Uporabljajo se tudi za nove generatorje toplote, vključno z električnimi sistemi za ogrevanje vode, v vseh novih ali obstoječih neindustrijskih stavbah.

Člen 3

Od 1. januarja 1981 se ne sme več montirati generatorjev toplote, ki ne izpolnjuje minimalne zahteve za učinkovitost iz člena 1.

Ukrepi iz člena 2 se pričnejo uporabljati 1. julija 1980.

Člen 4

Države članice pravočasno obveščajo Komisijo o ukrepih, sprejetih v okviru te direktive, ter o doseženih ali pričakovanih rezultatih takšnih ukrepov.

Člen 5

Ta direktiva v ničemer ne posega v ukrepe na podlagi člena 100 Pogodbe.

Člen 6

Ta direktiva je naslovljena na države članice.

V Bruslju, 13. februarja 1978

Za Svet

Predsednik

P. Dalsager

[1] UL C 266, 7.11.1977, str. 55.

[2] UL C 287, 30.11.1977, str. 9.

[3] UL C 153, 9.7.1975, str. 1.

[4] UL C 153, 9.7.1975, str. 5.

[5] UL L 140, 28.5.1976, str. 12.

--------------------------------------------------